
Berislav Majhut

VITALNI TRISTOGODIŠNJAK 
ili 
"ROBINSON CRUSOE" U HRVATSKIJEM PRIJEVODIMA: II. DIO
Prije stotinjak godina Vladoje Dukat objavio je članak “Robinson Crusoe” u hrvatskijem prijevodima. U to vrijeme Robinson je na hrvatskoj književnoj prozornici nazočan već više od jednog stoljeća. U tijeku tog dugog vremena u hrvatskoj se prijevodnoj književnosti našao već priličan broj raznih inačica i preradbi priče o Robinsonu pa je Dukat osjetio potrebu za sustavnim pregledom tog područja kako bi omogućio snalaženje u isprepletenoj mreži posuđenih motiva ali i posve novih verzija.

Da bi mu to pošlo za rukom, on uvodi i osnovnu pojmovnu aparaturu koja će mu pomoći razabrati postojeću građu pa kaže: 


Jednijem se imenom te preradbe, koje kao grane jednog debla polaze sve od Defoeova romana, nazivaju «Robinzonadama», no opet nam valja golemu literaturu «Robinzonada» podijeliti u dvije odijelite skupine: knjige, u kojima je zadržan lik Robinzonov, pa su samo zgode njegove bilo s kojega razloga promijenjene i preinačene, svrstavamo u skupinu «preradbi» i držimo, da su one neposredno potekle od Defoeova djela; naprotiv pak zovemo «Robinzonadama» uopće one pripovijetke, koje zadržavaju sujet Defoeva romana -samotovanje na pustom otoku-, no lik glavnoga junaka zamjenjuju drugim licima; djela ove ruke prirodno se nešto udaljuju od svoje zajedničke matice. (Dukat, 1903:136)

I dok se, za sad, «preradbe» ne čine spornima razmotrimo na čas «robinzonade»
. 

ROBINSONADE

Po Dukatu «robinzonade» su sva ona pripovjedanja o «samotovanju na pustom otoku» koja su slobodno napustila glavni lik Robinsona. Tako bi tu pripadala sva pripovjedanja od švicarske obitelji Robinson do Chuck Nolanda u holivudskom hitu Cast Away
. 

Ali, zašto uopće tako postaviti stvari? Ako Robinsonov lik nije presudan za prepoznavanje istoga sujeta zašto tragati samo za onim pričama koje su nastale nakon Defoeova djela iz 1719.? Zar «samotovanje na pustom otoku» nije bilo i prije Robinsona uočeno kao zanimljiva tema? Zašto Defoeova Robinsona shvatiti kao polazište robinsonada? Zašto ih shvatiti «kao grane jednog debla»? Zar Robinson ne počiva na jednoj od najintrigantnijih tema: može li čovjek, iako društveno biće, živjeti posve sam? I što to znači biti fizički odvojen od drugih ljudi? Može li čovjek biološki opstati ako mu se oduzme njegova dimenzija društvenosti? 

Naravno da je ta tema zapravo bila rano uočena. Rani je primjer svakako Filoktet kojeg je Odisej izdajnički ostavio na pustom otoku
. Ali ne nalazimo li temu o Robinsonu zapravo već i u mitu o prvom čovjeku Adamu i njegovoj neizdrživoj usamljenosti usprkos toga što je njegov otok, prostor njegove usamljenosti, raj. On doduše nije imao znanje o drugim sebi sličnim bićima od kojih bi bio odsječen i izoliran. Stoga priča o Adamu svjedoči da je čovjek i prije no što je upoznao drugo ljudsko biće, kao uvjet svoje ljudskosti, morao u sebi nositi nasušnu potrebu za tim drugim bićem. Čovjek, da bi uopće mogao biti prepoznat kao čovjek, mora u sebi imati ugrađenu potrebu za drugim ljudskim bićem. Jer ne zaboravimo u tim prvim trenucima ljudski par je bio u raju i nije bilo potrebe za rađanjem, te stoga Eva Adamu nije pridružena kao druga polovica neophodna za razvoj vrste već samo i sključivo kao drugo ljudsko biće, kao božji odgovor na Adamovu usamljenost. 

Ako je, dakle, tema o Robinsonu uočena i prije Robinsona, ako su i prije Robinsona postojale slične priče nije li tada posve legitimno i posve opravdano razmišljati o Robinsonu ne kao o sjemenki iz koje je isklijalo golemo deblo (kao što to čini Dukat) već kao o jednoj u nizu postojećih verzija te priče. Doduše Defoeova verzija je izuzetna jer je uspjela priču koja je uvijek bila marginalizirana i isprepletena s drugim temama odjednom osvijetliti i izbaciti u prvi plan
. 

Ako je tomu tako, to jest da je Defoeov Robinson samo jedna od verzija priče, onda ona mora nužno reagirati na prethodne verzije i to na dvojak način: potvrđujući svoju pripadnost istom nizu i, istovremeno, tražeći vlastite osobitosti koje bi joj davale pravo na vlastito postojanje i činile je dovoljno zanimljivom da upravo ona bude izabrana za čitanje, a ne one prethodne. 

Verzija koja je neposredno prethodila Defoeovoj je, kao što to redovito ističu priređivači njegova romana, ona Alexandera Selkirka.

Daniel Defoe se jako trudio da pripovjedanje o čudnim doživljajima Robinsona Crusoea što više prikaže kao autentični izvještaj onoga tko je sve to iskusio na vlastitoj koži, pa je sebi, kada je 25. travnja 1719. objavljena knjiga, u Predgovoru pridao samo skromnu ulogu priređivača rukopisa dok je u naslovu stajalo da je knjigu napisao sam Robinson Crusoe
. Defoe je bio isuviše praktičnog duha da bi ga u toj namjeri vodili samo estetski razlozi. Naime, 1712. kapetan Woodes Rogers objavio je Krstarenje oko svijeta
 u kojemu opisuje svoje gusarske doživljaje, a između ostalog izvještava i o tome kako je 2. veljače 1709. s otoka Juana Fernandeza
 spasio Alexandera Selkirka, škotskog mornara koji je proveo posve sam na otoku 4 godine i 4 mjeseca
. Godinu dana kasnije, 1713., Richard Steel objavljuje u časopisu Englishman br. 26 opširan izvještaj o Selkirkovu boravku na pustom otoku. 

Iako se ne može pouzdano tvrditi da je Defoe ikada sreo uživo Selkirka
 sigurno je da je Defoe bio dobro upoznat sa Selkirkovim dođivljajima barem preko Steelova izvješća. 

Stoga je Defoe, da bi zainteresirao i pridobio čitatelje za doživljaje svog književnog lika, morao svome pripovjedanju pridati ne samo vjerodostojnost autentičnog doživljaja
 i ne samo dovoljnu različitost u odnosu na Selkirkove doživljaje (pa ih je prebacio s južne polutke na sjevernu, iz Pacifčkog oceana u Atlanski, iz potpune pustoši u predio koji nastavaju divlji domoroci) već i prvenstvo u odnosu na Selkirkovo iskustvo. Dok je Selkirk proveo četiri godine na pustom otoku Robinson je bio zatočen sedam puta duže to jest dvadeseti i osam godina. Dok je Selkirk boravio na otoku od 1704. Robinson je dospio na otok 1659. pa je i kronološki Robinsonov boravak na otoku raniji od Selkirkovog. Zahvaljujući tim sitnim korekcijama Selkirkovo pripovjedanje doimalo se kao verzija Crusoeva a ne obratno. 

Odmah po objavljivanju Defoev Robinsona polučio je golemi uspjeh: već su izašla dva izdanja prije no što je Defoe stigao u kolovozu objaviti i drugi dio Farther Adventures of Robinson Crusoe. U tom drugom dijelu Robinson i Petko, brodom kojemu je kapetan njegov nećak, ponovno posjećuju otok. Pripovjeda se povijest kolonije (pobunjeni engleski mornari i Španjolci koji su živjeli među divljacima) na Robinsonovu otoku, napad divljih domorodaca, Robinsonovo napuštanje otoka te Petkova smrt.

Drugi dio romana kao da pokazuje da ni sam Defoe nije bio svjestan što je to u njegovu djelu tako čarobno privlačno čitateljima. Očito je Defoe smatrao kako je ono što se sviđa publici lik Robinsona pa im je stoga pružio njegove daljnje pustolovine. No, neuspjeh ta dva nastavka te bezbrojne prerade prvog dijela koje su uslijedile pokazale su da privlačnost zapravo ne leži u liku, nego u situaciji u kojoj se lik našao. 

Stoljeća i književne epohe različito su percipirale i interpretirale Robinsona: i dok je možda Defoevo vrijeme uistinu u njemu uživalo zbog teme putovanja i egzotičnih avantura, prosvjetiteljstvo je vidjelo Razum na djelu u «prirodnim» okolnostima, romantizam je naglašavao osamljenost Robinsona i njegovu samotnu borbu s elementom, Viktorijanci ideal radišnosti, samopuzdanja, ustrajnosti, suvremeni čitatelj je danas možda skloniji vidjeti Robinsona kao čovjeka koji pokušava kontrolirati svoju sudbinu, iskustvo koje je nama gotovo nepoznato jer smo navikli na svijet u kojemu pojedinac nije drugo do točka koju pomiču goleme sile u središtima daleko izvan njegovog vidokruga
.

Međutim, sve su to interpretacije kojima je ishodište jednostavna, fascinantna ideja u središtu Defoeova romana: čovjeku-pojedincu kao društvenom biću mehanički je uskraćen kontakt s drugim ljudskim bićima. Ta je ideja od pojave Robinsona silno privlačna autorima i oni mijenjajući pojedine parametre istražuju posljedice tog variranja. Primjerice, mijenja se nacionalnost Robinsona: američki Robinson
, austrijski Robinson, Ivan - sjeverni Robinson, slovenski Robinson
, lički Robinson
. Zatim Robinson može biti dijete
, djevojka
, obitelj
, grupa dječaka
, grupa ljudi
.

Mijenjaju se i svojstva otoka na kojemu je dotični «robinson» zarobljen: od prekrasne, snoviđenjske prirode koraljnog otoka koji pruža potpunu zaštitu i svaku blagodat grupi dječaka koji ga na kraju unište
 do surove prirode tundre koja čovjeka prepuštenoga samome sebi postupno lišava svih oruđa (pa čak i tjelesnih organa) i polako mu cijedi snagu u Žudnji za životom Jacka Londona.

Ipak, u robinsonadama je bitno da osnovna robinsonova tema bude u prvom planu. Količina i kakvoća tih promjenjivih parametara stvara široki, nikada do kraja istraženi, spektar od onih prerada koje se drže manje više striktno Defoeve priče do onih koji je guraju tek do aluzije. 

Premda je na ovom mjestu nemoguće iscrpno istražiti hrvatske i prijevodne robinsonade u hrvatskoj književnosti, ipak ću spomenuti tek nekoliko tema vezanih uz robinsonade, koje su bile uočene u hrvatskoj kritici i povijesti književnosti. Prije svega tu je zanimljivo opažanje da je početak hrvatske dječje književnosti krajem 18. i početkom 19. st. obilježen muškom i ženskom inačicom robinsonovske teme. Naime, 1796. Antun Vranić prevodi na kajkavski opširni dječji roman Mlajssi Robinzon njemačkog prosvjetiteljskog autora Joachima Heinricha Campea. 1808. Josip Ernest Matijević prevodi s nepoznatog njemačkog izvornika pripovijest o Genovevi. Doduše, ta verzija priče o Genovevi ima tek naznačenu temu sedmogodišnjeg samotovanja mlade majke u pustoši šume (to će u potpunosti razviti kasnije u hrvatskoj dječjoj književnosti silno popularni prijevod Schmidove Genoveve
). 
Potom tu je Na pustom otoku ili brodolom lađe «Pacifika» iz 1908. Franza Hoffmanna prema Marryatu. Zatim tu je Karla Cassaua knjižica Novi Robinzon od šezdesetak stranica o mladom Nijemcu Güntheru Lewaldu koji postaje suvremeni robinson. 
Od hrvatskih autora tu je Mihovil Rastić koji je 1937. u svom dječjem romanu Ivanov tužni klanac: doživljaji siromašnog ličkog djeteta svog ličkog dječaka, koji mjesecima posve sam luta ličkim vrletima usporedio, s Robinsonom.

ROBINSONADE AMALGAMIRANE S DRUGIM TEMAMA

No upravo su one robinsonade, koje su na samom rubu prepoznatljivosti, osobito zanimljive jer nam zapravo otkrivaju kako se Robinsonova osnovna situacija sadržana i u drugim likovima i kronotopima, može javljati i u manjoj ili većoj količini vezana uz druge motive, baš onako kako smo to vidjeli kad je riječ o biblijskom Adamu. Tako je nalazimo i u Tarzanu gdje je tema čovjekove fizičke odvojenosti od drugih ljudi kombinirana s drugim temama: prije svega, s temom čovjeka u zajednici sa životinjama, te temom čovjeka nadljudske fizičke snage. Slično prožimanje robinsonovske siuacije s drugim temama nalazimo u brojnim drugim pripovjedanjima (primjerice, u Knjizi o džungli, Palu samom na svijetu, i sl.) U tim se djelima, ma koliko bila prigušena drugim temama, robinsonovska situacija ipak jasno razaznaje.

I PRERADBE I ROBINSONADE: IGRANJE IGRE ZVANE ROBINSON
Na ovom mjestu moramo napraviti malu digresiju i uz Dukatovo razlikovanje preradbi i robinsonada uvesti još jedan način pojavljivanja robinsonovske teme u pripovjedanju, često prisutan u pripovjedanju za djecu. Dok preradbe zapravo ostavljaju Robinsonov lik i neznatno variraju elemente pripovjedanja
, a robinsonade ostavljaju istom samo situaciju i mijenjaju i junaka i ambijent; u ovom trećem načinu bavljenja robinsonovskom temom nalazimo istovremeno i nepromjenjivu priču o Robinsonu i slobodno odstupanje likova i ambijenta, dakle, ujedno i postupak preradbe i postupak robinsonade. Naime, u dječjoj književnosti često nalazimo situaciju u kojoj se djeca igraju Robinsona. Na taj se način, s jedne strane, robinsonovska situacija doslovno ponavlja, a s druge, sudionici u igri su posve drugi likovi: uloge Robinsona i Petka preuzimaju likovi djece. Tako se, na primjer, djeca pod očevim nadzorom igraju Robinsona u Campeovom Mlajssem Robinzonu, Pipi se igra Robinsona s Tomijem i Anikom
, Truhelkina djeca igraju se Robinsona
 a u Tolstojevu Djetinjstvu Volodja svima kvari igru ne želeći se pridružiti u igranju švicarske obitelji Robinson
. 
U igranju Robinsona zadržava se i identičnost s izvornom pričom kao u bilo kojoj preradbi, a istovremeno se i mijenjaju junaci i ambijent kao u robinsonadama (od Osijeka i Pipinovca do Rusije u prvoj polovici 19. st.).

DEFOEOV ROBINSON
I dok robinsonade svjedoče o čovjekovoj trajnoj fasciniranosti tom temom, prije no što pređemo na preradbe prisutne u hrvatskoj prijevodnoj književnosti, trebalo bi ukazati na nekoliko važnih aspekata koje donosi upravo Defoeov Robinson, te ukazati na nekoliko mogućih razloga privlačnosti Defoeove verzije i nakon gotovo 300 godina.

Naime, provokativna osnovna tema ipak ne objašnjava uspjeh Defoeova romana jer ni jedna druga obrada ni robinsonada nije uspjela zadobiti niti približno slavu Defoeva djela
.

«Običnost» Robinsonova lika je strukturno zadana: on po definiciji mora biti najobičniji od svih smrtnika. Jer samo njegova trgovačka prozaičnost, zdravorazumnost može osigurati proklamirani cilj djela: potvrditi nadirući srednji stalež kao istinskog gospodara svijeta. Zar nije kroz Robinsonovo iskustvo eksperimentalno pokazano kako će čovjek, ogoljen do svog «prirodnog» stanja (bez društvenih veza, bez pomoći institucija) i postavljen u fizički prihvatljivu sredinu (tropski otok), sam slijedeći svoj nagon ponovno prijeći sve filogenetske stube čovječanstva (skupljač, lovac, stočar, ratar, obrtnik, kolonizator, ratnik, strateg, prosvjetitelj, gospodar) te tako potvrditi kako je srednji stalež ne samo prirodni cilj Povijesti već da je gospodstvo srednjeg staleža nad ostatkom svijeta «prirodna» nužnost. Zanimljivo je pri tome da će Robinson pokušati reproducirati sve elemente života srednjeg staleža na otoku od suncobrana do ladanjske kuće, dakle pokušat će ostvariti komfor srednjeg staleža, što mu je još na samom početku životnog puta kao glavnu prednost života u tom staležu isticao njegov otac, a što je Robinson prezirno odbio. Robinsonovo pak prokletstvo sastoji se u tome što je to tek vanjska manifestacija života srednjeg staleža. Njegov istinski egzistencijalni položaj je upravo stanje histerije (na koje ga je njegov otac govoreći o nedostacima onih iznad i onih ispod srednjeg staleža upozoravao) koje stalno oscilira, bez prelaza i međustanja, između apsolutnog gospodara otoka s jedne strane te bijednog progonjenog zalogaja s druge.

Osim toga, «običnost» pripovjedača i fokalizatora Crusoea omogućuje fascinantnu i privlačnu poziciju iz koje se promatraju događaji. Vizura u koju se može uključiti svaki čitatelj jer smjesta biva uvučen u prosudbu istinitosti i posljedica svake situacije, svakoga Robinsonova postupka. 

Nadalje, stratificiranje moći publike i junaka vrlo je vješto pogođeno: s jedne strane Robinson je pravi junak pustolovnog romana a to onda znači jači i poduzetniji od svog čitatelja. Uopće, da bi pustolovni roman bio pročitan na adekvatan način on zahtijeva od čitatelja da zauzme poziciju u kojoj je junak o kojemu čita njegov veći, jači, hrabriji, poduzetniji alter ego. Tu Robinson poseže za jednom zanimljivom devijacijom od općeg pravila jer je čitatelj u Robinsonu istovremeno i slabiji, ali i jači od junaka Robinsona. Naime, u romanu se nekoliko puta tvrdi kako se polovica svih nedaća čovječanstva sastoji u tome što se ljudi, nezadovoljni svojim stanjem, uspoređuju s boljima od sebe, a ne s gorima. Jer da se uspoređuju s gorima lako bi uvidjeli koliku zahvalnost duguju Providnosti. A sudbina Crusoeva je gora od sudbine bilo kojeg njegova čitatelja jer i posljednji među njima može odložiti knjigu i išetati na ulicu gdje će se sresti s ljudima. Dovoljno je da čitatelj usporedi sebe i Robinsona i shvatit će koliko je sretan zbog toga što je okružen ljudima. Dakle, čitateljeva je pozicija superiornija od Robinsonove makar to bilo u potpunoj suprotnosti sa situacijom koju, da bi mogao biti adekvatno pročitan, zahtijeva pustolovni roman.

Ali, ono na čemu bi morali biti zahvalni i što je dar Božji, nije samo nazočnost drugih ljudi na koju smo toliko navikli i koju uzimamo zdravo za gotovo. Tolike druge posve obične stvari, izlizane i neprimjetne od svakodnevne upotrebe, odjednom, zahvaljujući Robinsonovoj poziciji i posredovanju njegova doživljaja, postaju oneobičene i začudne: od spavanja i bezbrižne šetnje do kruha, piva ili zvuka vlastitog imena. Dakle, odjednom se čitav čitateljev svemir ukazuje sagledan s točke koja ga oneobičuje na način na koji su ruski formalisti opisivali samu srž umjetničkog postupka.

Bitna sastavnica Robinsona je i njegova vjerska dimenzija
. Uostalom u Serious Reflections of Robinson Crusoe (trećem dijelu romana objavljenom 1720.) Defoe Robinsona uspoređuje s Bunyanovim Hodočasnikovim putovanjem i predstavlja ga kao alegoriju mukotrpnog pronalaženja vjere: od «mornarske» ravnodušnosti prema Bogu mladog Robinsona i početnog potpunog odbacivanja misli o Bogu...:
Ne sjećam se da mi je za cijelo to vrijeme ikada na um pala misao koja bi bila upravljena gore prema Bogu, ili prema razmišljanju o vlastitim postupcima. Posve me svladala stanovita tupost duše, lišena želje za dobrim, ili svijesti o zlu. Bio sam najtvrdokornije, nemisleće, opako stvorenje među običnim mornarima kakvo se dade zamisliti. Kad bih se našao u pogibelji nisam imao ni trunke osjećaja bogobojaznosti. Štoviše, ni u času kad sam bio spašen nisam osjećao ni trunke zahvalnosti Bogu.
...preko Robinsonova preobraćenja i doživljaja sebe kao dijela Providnosti do zaglušne himnične opijenosti veličinom Gospoda.

Nato bacih knjigu na tlo i dižući ruke prema nebesima, osjećajući da mi srce u grudima skače od radosti, stadoh kliktati na sav glas, u nekoj vrsti ekstatične radosti: Isuse, sine Davidov! Isuse, uzvišeni Vođo i Spasitelju, podari mi obraćenje!

Ali, u toj kulminaciji susreta s Bogom ne staje vjerski dijalog. Doći će bezumni strah pred ljudskom stopom koji će potisnuti i zasjeniti Božju utjehu. Pa će doći nasukavanje španjolskog broda i kao posljedica toga nekontrolirana provala akumulirane, dugo susprezane, želje za drugim ljudskim bićem, što će ponovno nakratko prigušiti žar predanosti Robinsonove molitve. Tako Robinson pokazuje da je vjera manje stanje duha,,, a više stalni dijalog s Bogom. 

Osim toga Robinson kao pravi kolonizator nameće Petku svoju vjeru i podučava ga osnovnim vjerskim spoznajama
. Petko, pak, sa svoje strane postavlja naivna i duboka pitanja 

-Dobro - otpovrnu on -ako Bog jak, silno moćan, isto kao sotona, zašto Bog ne ubiti vraga, i napraviti da više ne činiti zlo?

Tek će kroz poučavanje Petka i sam Robinson dublje ulaziti u vjerska pitanja koja bi mu inače ostala zakrivena. 
Moram priznati, a vjerujem da su to ustanovili svi koji se u svom djelovanju oslanjaju na ista načela, da sam tumačeći njemu i ja sam doznao i poučio sebe u mnogim stvarima, za koje ranije nisam znao, ili nisam o njima dovoljno razmišljao, ali su mi se prirodno razjasnile dok sam tragao za sudovima koje ću podastrijeti ovom jadnom divljaku.
No, Robinson ne dolazi samo do zadobivanja vjere u Boga. On istovremeno služi Defoeou kao očigledno sredstvo obračuna s drugim konfesijama: 
Po tome sam zaključio da čak i među poganima koji žive u najdubljem neznanju postoji svećenstvo. Eto, pokazalo se da politika unošenja tajnosti u vjeru kako bi se osiguralo i očuvalo štovanje svećenstva nije prisutna samo u rimokatoličkoj, već vjerojatno u svim religijama na svijetu, pa čak i kod najokrutnijih i najneuljuđenijih divljaka.
Defoe kao dissenter tj. otpadnik od službene Anglikanske crkve, točnije kao prezbiterijanac, vidi mogućnost suživota raznih vjeroispovijesti, ali samo pod dominacijom prosvijećene vlasti koja je slučajno ona njegova 
U prvom redu, cijela je zemlja bila isključivo u mojem vlasništvu, pa sam njome vladao kao da je moj dominion. U drugom redu, narod mi je bio pokoran do kraja. Bio sam apsolutni gospodar i zakonodavac; svi su moji podanici dugovali svoj život upravo meni, i bili spremni, ustreba li, položiti svoje živote za mene. Zanimljivo je i da sam imao samo tri podanika, a sva su tri bila druge vjeroispovijesti. Moj momak Petko je bio protestant, dok je njegov otac bio poganin i kanibal, a Španjolac rimokatolik. U svakom slučaju, ja sam dopuštao slobodu vjeroispovijesti diljem svog kraljevstva. No, ovo vam govorim samo uzgred.
Ove zadnje dvije točke (Robinsonovo vjersko sazrijevanje i obračun vjeroispovijesti), premda bitne, hrvatskom su čitatelju sve do najnovijeg vremena, u kojemu su objavljene dvije integralne verzije romana, bile, posve uskraćene, uglavnom iz ideoloških razloga. 

Dolazak Defoeova Robinsona do hrvatskog čitatelja trajao je gotovo tristo godina. Niz se okolnosti ispriječio na tom putu: od materijalnih neprilika, ideoloških prepreka do neznanja i indolencije. Evo činjeničnog pregleda tog puta dugog tri stoljeća.
Robinson Crusoe u hrvatskijem prijevodima
: II. dio

Vladoje Dukat se u dva navrata bavio temom prisutnosti Robinsona u hrvatskoj prijevodnoj književnosti: 1903. objavljuje iscrpni članak “Robinson Crusoe” u hrvatskijem prijevodima u kojemu detaljno predstavlja sva izdanja Robinsona Crusoe objavljena do 1901. Dukat se još jednom vraća istoj temi gotovo trideset godina kasnije u prigodnom članku
, u kojemu se uglavnom prisjeća stavova izrečenih u članku iz 1903., te i ne spominje u međuvremenu izašla izdanja pa čak niti ono varaždinsko izašlo iste godine kad i njegov prvi članak
. 


Malo se toga ima za dodati Dukatovom članku objavljenom 1903.
 Sumirajmo ukratko: do 1903. objavljena su dva (tri) izdanja Campeove obrade i šest izdanja Heubnerove obrade.


Hrvatski susret s Robinsonom započinje 1796. kajkavskim prijevodom Antuna Vranića njemačke preradbe Joachima Heinricha Campea
. To se izdanje prodavalo punih pedeset godina usprkos triku vlasnika naklade Franje Župana, koji je 1825. pokušao, otisnuvši novi naslovni list, preostale (jamačno ne baš malobrojne) primjerke prikazati kao «novo vandavanje». Campe je slijedeći Rousseauovu misao kako je Robinson zapravo idealno odgojno štivo preradio Defoeov roman u duhu Rousseauovih zamisli. Tako više svoju priču ne priča sam Robinson već Otac pripovijeda djeci i svojim prijateljima u tijeku trideset večeri priču o njemačkom mornaru koji se preziva Robinson (kod Defoea je to ime njegova junaka). U toj priči Robinson ne uspjeva ništa spasiti s broda nego se goloruk mora snaći na otoku i tek nakon deset godina dobiva prvo oruđe s nasukanoga broda s kojeg je posada pobjegla. Spasivši se, s Petkom odlazi u Englesku gdje nalazi žive roditelje od kojih dobiva oprost te se smiruje i, zajedno s Petkom, uspješno bavi stolarskim zanatom. Svake večeri u toku pripovjedanja ili kad završi očevo pripovjedanje o Robinsonu djeca, otac, mati i očevi prijatelji razgovaraju o Robinsonovim pustolovinama, takmiče se tko će uspješnije načiniti suncobran ili koju drugu Robinsonovu stvar te se bave kućnim poslovima i sami doživljavaju niz događaja (dobivaju kokosov orah, idu na izlet i sl.)


Vranićevim prijevodom ne završava život Campeove preradbe na hrvatskom tržištu. 1901. nakladnik Auer
 izdaje štokavsku preradbu Franje Bartuša (sa 14 malih i šest velikih Zweigelovih drvoreza). U njoj je izostavljena okvirna pripovijest o Ocu i djeci, a i priča o Robinsonu značajno je skraćena
. To su dakle, dva, odnosno (računajući i ono «lažno» Županovo izdanje) tri, izdanja Campeove obrade.


1864. počinje povijest još jednog prijevoda preradbe Robinsona, ovaj puta njemačkog pisca O. L. Heubnera. Karakteristična razlika prema Defoeovoj priči leži u kraju pripovijetke: i kod Heubnera su Robinsonovi roditelji već mrtvi kada se Robinson s Petkom vrati u Englesku. Robinson se smirio u krugu svoje obitelji, ali i dalje misli na svoj otok. Stoga zamoli svog nećaka kapetana («mladog Robinsona») da zaplovio u te krajeve te da svrati i na njegov otok. S Robinsonom mlađim putuje i Petko (u Defoevoj verziji na put prema otoku kreće i sam Robinson). Vrativši se u Englesku mlađi Robinson ispripovjeda svom stricu povijest kolonije kao i Petkovu smrt u napadu domorodaca u trenutku kad su već napustili otok. Malo kasnije Robinson, shrvan starošću, umire. (Takav kraj je najvećim dijelom sklepan od događaja prepričanih iz drugog dijela Defoeva Robinsona s tim da je Robinsonova smrt poslužila da se izostavi putovanje u Aziju na koje inače kreće Defoev Robinson).


Heubnerova preradba izašla je u prijevodu i obradi Ivana Čačića u nakladi Jakića 1864. Niti jedan primjerak te knjige nije sačuvan, a o njemu znamo iz Predgovora drugom prerađenom izdanju izašlom u nakladničkoj kući Mučnjak i Senftleben 1879. U tom drugom izdanju Čačićev prijevod je osuvremenio Ljudevit Tomšić. 

Još jedno dakle, treće izdanje, kod istog nakladnika, izašlo je godine 1884.


Negdje između 1883. i 1888.
 izašla je jako skraćena Heubnerova preradba u prijevodu Mirka Tkaleca «sa 7 velikih bojadisanih slika»
 u nakladi Akademijske knjižare L. Hartman (Kugli i Deutsch) u knjižnici Spisi za mladež koju je uređivao Stjepan Basariček. 

 
Drugo, popravljeno izdanje izašlo je 1892. «sa 6 velikih slika»
. 

Treće izdanje priredio je Stjepan Basariček.


To je, sve u svemu, šest izdanja Heubnerove obrade. 

Ovo su dakle sva izdanja o kojima je izvijestio Dukat.


Dukat međutim ni u članku iz 1903., ni u članku iz 1931. ne spominje varaždinsko izdanje Robinsona. 1903. u Varaždinu, u nakladi J. B. Stiflera, kao prvi svezak u Knjižnici za mladež, izlazi Robinzon Kruzoe ili čudesne sgode i nesgode brodolomom postradala čovjeka: prema prvomu i pravomu izvorniku s nova preradjeno za hrvatsku mladež. Usprkos očekivanjima koja pobuđuje takav naslov, ne radi se o prijevodu engleskog teksta već o nekakvom amalgamu Campeove i Heubnerove verzije. Varaždinski Robinson koji ima samo 116 str. započinje ovako:

Godine 1632. ugledao sam u Londonu svjetlo dana. Moj otac, imućni trgovac, zvaše se Kružić. On bijaše Hrvat te je potekao iz Dubrovnika, moja majka bijaše Englezkinja iz roda Robinzonova. Otuda dolazilo te susjedi naši oba imena sastavljaše, zovući me Robinzon Križić, ili kako to prema svome jeziku okrenuše, Robinzon Kruzoe.

Tada uobičajena praksa pohrvaćivanja provedena je dosljedno i u epizodi o Robinsonovom prezimenu pa tako u originalu njemačko prezime Kreutznaer postaje Križić. Pripovjedanje doduše teče u prvom licu kao i kod Defoea, ali zato je kraj posve prepravljen prema Campeu: Robinson ostaje na otoku samo deset godina, vraća se u Englesku, gdje mu je otac još uvijek živ te se predaje mirnom životu baveći se s Petkom i Četvrtkom stolarskim zanatom. 

Dukat u svom članku, bacivši pogled na proteklih sto godina, rezignirano konstatira: 

Originalnog Robinsona Defoeova još ni danas nemamo u hrvatskom ruhu, a valjda ga, kako su naše prilike, i nećemo skoro imati. (Dukat 1903: 269)

Pa da vidimo koliko je trajalo to Dukatovo zloguko «i nećemo skoro imati» i što se zapravo u pogledu Robinsona događalo idućih sto godina.

Kada je Stjepan Kugli 1903. kupio Auerovu nakladničku kuću nastavio je i sam izdavati Bartušev prijevod Campeove obrade Robinsona (iz 1901.), pa je između 1902. i 1918.
 izašlo još najmanje jedno izdanje Bartuševog prijevoda «sa 6 velike i 14 manjih slika»
.

U Božićnom cjeniku omladinskih knjiga naklade Kugli iz 1930. na str. 18. navedena je sljedeća jedinica: »Kampe I. H.:Robinzon Kruzoe, vez. ilustr. (br. 494.) D 40.-« Kako ta knjiga nije bila navedena u Nakladnom popisu knjiga iz lijepe književnosti iz lipnja 1922. a ima nakladnički broj (494.) koji pripada nultom popisu
 može se zaključiti da se radi o izdanju Robinzona Kruzoea iz 1922. godine. U Božićnom cjeniku se također nalazi i slika
 omota tog izdanja. 

Oko 1930. Kugli izdaje još jednu nakladu tek nešto jezično izmijenjenu te «ilustrovanu s 20 slika» i s omotnom ilustracijom Andrije Maurovića. 
Između dva rata pojavile su se dvije slikovnice o Robinsonu, obje u nakladi Kugli (1922.
 i 1926.). 

Između dva rat pojavila su se i dva izdanja, iako jako skraćena, u potpunosti oslonjena na Defoeov original. 

Prijevod s engleskog Branke Horvat objavila je nakladna Knjižara Z. i V. Vasića
 krajem dvadesetih godina u okviru nakladničkog niza Ilustrovana omladinska biblioteka urednika Veljka Stepanovića s predgovorom Branke Horvat. Knjiga ima 126 stranica i ilustracije očito engleskog ilustratora jer na 27. stranici crtež prikazuje Robinsona kako postavlja stup na kojemu će bilježiti vrijeme i na kojemu je natpis: «I came on shore here on the 30 th September 1659». Knjigu je tiskala Tipografija d. d..

Nešto kasnije (kasnih tridesetih) izašlo je i drugo izdanje u Knjižari Radoslava Horvata. Knjiga izašla u Knjižari Radoslava Horvata u potpunosti je ista kao i ona izašla u Knjižari Vasić (isti je niz u kojem je izašla, ima isti predgovor, iste ilustracije i isti tekst djela samo što je prijelom nešto drugačiji zbog dva centrimetra višeg i šireg formata knjige pa knjiga ima 118. stranica, a i omotni list je posve drugačiji (kao i ilustracija i slova). Knjigu je otisnula Hrvatska seljačka tiskara, Zagreb, Frankopanska ul. 12.

Nakon 2. svj. rata Nakladni zavod Hrvatske u okviru svoje Omladinske knjižnice 1947.
 izdaje preradbu, ovaj puta ruskog autora, Korneja Čukovskog Život i čudnovati doživljaji pomorca Robinzona Kruzoa u prijevodu Borke Brkić i s ilustracijama Vladimira Filakovca.

Gradišćanski Hrvati su za Božić 1951. kao "dar našoj dici" izdali skraćenu verziju Defoeova Robinsona na 53 stranice. Roman je preradio Franjo Sučić.
 Desetak crteža je izradio akademski slikar J. Zehetmayer.

Robinson svojom nakladničkom sudbinom izvrsno ocrtava društvena gibanja. Nakon rata izlazi ruska obrada Čukovskoga. Trebat će pričekati popuštanje ideološke rigidnosti da se na policama knjižara sredinom pedesetih opet pojave pustolovni romani, pa onda i njihov Nestor. 

Mladost u Pionirskoj knjižnici 1954.
 izdaje prijevod izvornog Defoeova teksta prevoditelja Berislava Grgića. Knjigu je ilustrirao Dalibor Parać.

No, i taj je prijevod morao platiti ideološki danak. Veliki dijelovi teksta s religioznim Robinsonovim razmišljanjima naprosto su bili izostavljeni, te je stoga čitateljev doživljaj djela bio nužno distorziran i ideološki izmanipuliran. Ako je ideološka ispravnost u teškim 50-tim godinama zahtjevala takve intervencije u tekstu, a onda ih inercija u idućim destljećima prenosila iz desetljeća u desetljeće teško je shvatiti kako je moguće da se nakon demokratskih promjena devedesetih i dalje nastavljalo s objavljivanjem istih ideološki prepariranih prijevoda, pa čak i u izdanju za kioske koje je svojom ogromnom nakladom prijetilo da za duže vrijeme zasiti tržište. Iako je takvu praksu teško shvatiti ona je, s druge strane, ne samo izvrstan indikator svijesti koju nakladnici imaju o svojoj društvenoj odgovornosti nego i općeg stanja hrvatske društvene svijesti.

Grgićev prijevod Mladost 1958. objavljuje, s istim ilustracijama, kao 6. svezak u biblioteci Zmaj.

1962.
 Mladost izdaje isti prijevod kao 34. svezak biblioteke Jelen. Od 1962. do 1985. u biblioteci Jelen izašlo je dvanaest izdanja Grgićevog prijevoda
.

Nakon toga je Grgićev prijevod izašao još dva puta u nakladi kuće Divič (1997.
 i 2001.) te u Mozaik knjizi 2002
.

U studenom 2004. Jutarnji list je u okviru svog projekta prodaje putem kioska
 objavio također Grgićev prijevod Robinsona Crusoea.

Matica Hrvatska je 1976. objavila bogato ilustriranu knjigu većeg formata s tri pustolovna romana koja je u skraćenom obliku prepričala Jane Carruth: Otok s blagom, Tri mušketira i Robinsona Cruzoea
. 

Milan Crnković je 1986. preveo i priredio Defoeov tekst za Školsku knjigu. Izdanje je ilustrirao Aleksandar Marks. Još će izaći ponovljena izdanja istog prijevoda i obrade 1993.
, 1996.
 te 2002.
 Taj prijevod namjenjen je školskoj lektiri i značajno je skraćen.

2006. pojavljuje se prvi integralni prijevod Ivane Belčić Robinsona Crusoe
.
U 2008. očekuje nas još jedno jedno integralno izdanje Defoeova romana koje je upravo pred tiskom. Radi se o prijevodu Snježane Veselice - Majhut u nakladi Ljevak ali o tome više u idućem stogodišnjem pregledu hrvatskih izdanja Robinsona Crusoea. 

Slijedi kratak pregled slikovnica o Robinsonu. 

Usprkos šest velikih obojenih litografija na posebnom papiru uljepljenih u knjižni blok i jedne ilustracije na omotu knjige, te jako skraćenog teksta i velikog formata, već spomenutu Tkalčevu verziju ipak ne možemo smatrati slikovnicom već samo bogato ilustriranom knjigom.

Prva slikovnica s temom Robinsona je ona Robinzon Kruzoe
 izašla u Kuglijevoj nakladi prije 1922. Slikovnica ima deset stranica na kojima su četiri litografije u boji na cijeloj stranici i šest crteža na pola stranice (vrlo nevješte crno bijele ilustracije kao i još nevještije litografije u boji nisu potpisane). Tekst je jako skraćena Campeova verzija. Iste ilustracije i tekst izlaze i u knjizi Iz bakinog pretinca. Knjižni blok samostalne slikovnice naprosto je ušiven u knjigu Iz bakinog pretinca zajedno s knjižnim blokovima slikovnica: Koliba strica Toma, Crvenkapica, Šeherezada, Tisuć i jedna noć te Ivica i Marica. I dok je tekst skraćena Campeova verzija (Robinson je Nijemac iz Hamburga, nakon brodoloma ništa ne uspije spasiti s broda, na otoku uzgaja ljame, Petka spasi prije nego što dođe do puške s nasukanog broda, nalazi žive Cruseove roditelje u Hamburgu) ilustracije (i crteži i litografije u boji) pripovijedaju Defoevu verziju: na ilustraciji na omotu Robinson hoda s puškom, Robinson sa splavi doprema s broda puške i sjekire, ubija koze puškom, spasi Petka uz pomoć puške. Na taj način slika i tekst su u stalnom proturječju. Indikativno je za hrvatske slikovnice toga vremena kako se malo pažnje poklanjalo njihovoj pripremi.

1926. naklada Kugli izdaje još jednu slikovnicu o Robinsonu
 s tekstom skraćene Heubnerove verzije (Robinson u Engleskoj kupuje dobro i smiruje se u obiteljskom krugu). Međutim sada su ilustracije iz Campeove verzije (!!!) pa na jednoj slici prikazuju Robinsona kako skriven promatra ples divljaka, a pri tome uz se ima samo koplje, a na drugoj Robinson u pećini razgovara s papagajem i pri tome uz se opet ima samo koplje.

Slikovnica izašla u Zagrebu, u nakladi Jadrana, bez označene godine objavljivanja, formata 8º, otisnuta na osam stranica i sa četiri slike, s omotnom ilustracijom u boji spominje se i u Građi
. Tekst je smjesa motiva iz raznih verzija: Robinzon je Englez (Defoe) i na otok dospijeva već sa sedamnaest godina (Campe); uspijeva spasiti oruđe, doduše s neke druge nasukane podrtine, a ne sa svog broda; spašava Petka desete godine svog boravka na otoku (a ne kao kod Defoea 24) i to tako da ga odveže sa stupa za koji su ga kanibali zavezali da umre od žeđi i gladi. Odlazi s otoka s trideset godina kada zamoli kapetana lađe koja je prolazila pokraj otoka da ga poveze. Vrativši se u Englesku nalazi žive roditelje. Ilustracije opet pokazuju zanimljiva odstupanja. Naime na jednoj slici Robinson i Petko su se prišuljali grupi domorodaca koji drže zarobljenog bijelca. To je očito ilustracija mjesta gdje Robinson i Petko oslobađaju Španjolca, čega u tekstu uopće nema jer se Robinson oslobađa s otoka tako da naprosto zamoli kapetana broda da ga poveze sa sobom. Znači, očito je predložak iz kojega su uzete ilustracije bio znatno obimniji od ovog u hrvatskom izdanju. S druge strane, ilustracije prate tekst pa i na posljednjoj ilustraciji vidimo majku kako blagoslivlja Robinsona. To upućuje da su ilustracije bile rađene posebno za ovu verziju teksta (detalj sa živom majkom je prilično rijedak). Očito se, dakle, i u ovom slučaju radi o uobičajenoj praksi hrvatskih nakladnika kad su u pitanju slikovnice: mehanički preuzimaju strane ilustracije i onda nedovoljno pažljivo otisnu nekakav tekst koji otprilike odgovara ilustracijama. 

Nakon drugog svjetskog rata 1953. objavljeno je popularno izdanje slikovnice Robinzon Kruzoe za koju je ilustracije napravio Vladimir Kirin, a tekst priredio Gustav Krklec prema Defoevoj verziji priče. Slikovnica u nakladi RVI iz Zagreba ima 24 stranice s devet ilustracija u boji veličine cijele stranice. Istovremeno, isti je nakladnik izdao i slovensko izdanje (Robinzon Kruzoe) te srpsko izdanje (Robinzon Kruzoe)
. Idućih godina objavljeno je još nekoliko izdanja te slikovnice kod različitih nakladnika
. Iako Krklec piše tekst prema Defoevoj verziji Kirinove se ilustracije na nekoliko mjesta očito odnose na Campeovu verziju: tako na omotu slikovnice Robinson nosi u ruci nekakav štap ili koplje, a nema ni pušku i sjekiru (a što bi pak bio nedvojbeni znak da se radi o Defoevom Robinsonu). Još je čudnija ilustracija na 12. stranici na kojoj Robinson i Petko na splavi očito prevoze potrepštine s nasukanog broda, što se može odnositi samo na epizodu u Campeovoj verziji dok ništa slično ne postoji kod Defoea pa onda niti u Krklecovoj obradi. Kirin je očito najvećim dijelom rješenja za svoje ilustracije preuzeo iz Campeovog Robinsona izašlog kod Hartmana (Kuglija). Ipak od svih Kirinovih ilustracija najčudnija je ona na str. 19. koja prikazuje nešto što ne postoji niti u jednoj verziji Robinsona objavljenoj u Hrvatskoj: na slici su prikazani Robinson i Petko (u crvenim kupaćim gaćicama sa žutim točkama – na svim ilustracijama na kojima se pojavljuje Petko ima iste kupaće gaće) kako na obali pale veliku vatru i njenim gustim dimom nastoje na sebe svratiti pažnju jedrenjaka u daljini!!!

1975. Naša djeca objavljuju slikovnicu Robinson Cruso preuzetu od nakladnika Pestalozzi-Verlag Erlangen. Tekst je priredila Nada Iveljić.
 Iako tekst prilično vjerno slijedi Defoeovu verziju na samom početku priče (očito preuzimajući s njemačkog predloška) Robinsona označuje, posve prema Campeovom tekstu, kao «sina bogatog trgovca iz Hamburga». Na kraju, Crusoe po povratku zatiče živog oca koji plače od sreće jer mu se sin «vraća kao bogat čovjek». Kod Campea Crusoe u brodolomu izgubi svo zlato koje je pronašao na otoku i vraća se ocu jednako siromašan kao i kad je otišao i to zato 

da Pogled Bogatztva nyegovoga nebi druge neztalne, y pohlepne Mladencze genul, koj videchi Szrechu nyegovu, kak god fzlepo po Szvetu bifze odklatili, uffajuchifze, da ravno tak, kak y on obogatcheni nazad povernufze. (Campe 1796b: 314)

Slikovnica završava pravom himnom radu i progresu dakle stalnim i uobičajenim toposom retorike komunizma
: 

Na udaljenom pustom otoku nastavili su mornari koje je Robinson tamo ostavio, Robinsonovo djelo. Sjekli su šume i gradili kuće, zemlju i uzgajali žito i plodine. Sagradili su nova naselja za koja su pomorci saznali te su pristajali brodovima uz nekad samotni otok. Sad se na njemu razvijao novi život, a sve je započeo Robinson. 

Nakladnik Marjan knjiga iz Splita priredio je 1998. hrvatsko izdanje slikovnice Robinson Crusoe. Slikovnica ima šesnaest stranica u boji. Ilustracije je napravio neki strani, nenavedeni ilustrator. Slikovnicu je uredila Lidija Šare.
 

Iako je posve moguće da ovaj prikaz nazočnosti Robinsona u hrvatskoj književnosti nije posve potpun popis preradbi djela, ipak je dovoljan da nam omogući izvođenje nekih zaključaka:

1. Robinson je u ovom ili onom vidu nazočan u hrvatskoj dječjoj književnosti kontinuirano od 1796. godine. Uistinu, razdoblja kada nije moguće na knjižarskim policama naći niti jednu verziju Robinsona moguće je svesti na godine između 1845. kada je posljednje zabilježeno oglašavanje Mlajsseg Robinzona
 i 1864. kad izlazi kod nakladnika Jakića te na nekoliko godina, o kojima nakladnici Mučnjak i Senftleben izvještavaju, između rasprodanog Jakićevog izdanja i drugog izdanja izašlog 1879. U svim drugim razdobljima na policama hrvatskih knjižara uvijek se nalazilo barem jedno, a često i po nekoliko izdanja Robinsona.

2. Premda je Robinson nazočan u hrvatskoj književnosti već više od dvjesto godina, tri četvrtine tog vremena imali smo ga samo u preradbama (Campeovoj, koja je i sama imala dug i uzbudljiv život, Huebnerovoj također dugo izdavanoj verziji Robinsona, te onoj Čukovskog. Prijevod Branke Horvat toliko je skraćen da se, bez obzira što se radi o priči koja se nepobitno oslanja na Defoea, mora govoriti o preradbi
).

3. Čak su i postojeći hrvatski prijevodi izvornog Defoeova Robinsona uvijek bili skraćivani i ideološki obrađivani.

Grgićev je prijevod morao platiti svoj dug vremenu u kojemu je nastao tako što je iz njega izostavljena glavnina vjerskih razmatranja. Time je Robinson bitno osiromašen i zapravo reinterpretiran u skladu s onovremenom komunističkom doktrinom. U Grgićevu prijevodu Robinson, kad se nađe pred egzistencijalnim izborima, uvijek postupa racionalno, jednodimenzionalno i plošno, te time bitno gubi na uvjerljivosti kod uglavnom mladih čitatelja. 
Crnkovićev je pak prijevod prvotno bio namijenjen za lektiru u 6. razredu osnovne škole, pa je to utjecalo ne samo na opseg knjige iz koje su izostavljeni (i samo ukratko prepričani) dijelovi (tako nedostaje na početku Robinsonovo ropstvo i njegov boravak u Brazilu, a na kraju njegov povratak u Englesku i događaji na putu iz Portugala) nego i na sam pristup tekstu koji se ne drži onako strogo teksta kao što to čini Grgićev prijevod.

Na kraju svog članka Dukat, zaključujući pregled 105 godina (od 1796. do 1901.), kaže: 
Saberemo li sve što smo naprijed kazali, to vidimo, da je Robinson Crusoe u Hrvatskoj u razdoblju od jednoga vijeka (1796.-1900.) doživio svega o s a m (devet - s Vranićevim drugijem izdanjem) izdanja, ili tačnije: Defoeov je Robinzon šest puta, Campeov dva (tri) puta izdan. Dukat 1903:276
Što mi možemo reći podvlačeći crtu ispod idućih 105 godina (od 1903. do 2008.)? Uvijek ostavljajući mogućnost da postoje i izdanja za koja ne znamo upozorili smo na 21 naslov (preradbu i prijevod) objavljenih u 49 izdanja.
Zajedno s onime što je popisao Dukat (9 izdanja i 5 naslova) može se smatrati (uz dužni oprez) kako je u razdoblju od 213 godina (od 1796. do 2008.) u Hrvatskoj priča o Robinsonu objavljena u 25 naslova
 koja su doživjela 58 izdanja. 

	CAMPEOVE OBRADE 


	OBRADE O. L. HEUBNERA
	DEFOEOV ROBINSON
	NEIDENTIFICIRANE OBRADE ILI OBRADE KOJE SU DOŽIVJELE SAMO JEDNO IZDANJE
	SLIKOVNICE

	1796. Mlajssi Robinzon iliti jedna kruto povolyna y hasznovita pripovezt za detczu od J. H. Kampe, iz nemskofga na horvatzki jezik prenessena po Antonu Vranichu szlavne biskupie zagrebechke massniku Vu Zagrebu pritizkano vu Czesz. Kraly. szlobodnoj Novoszelzkoj szlovotizki
	
	
	
	

	1840. Franjo Župan starom izdanju dodaje novi naslovni list na kojemu naznačuje da se radi o “novom vandavanju”
	
	
	
	

	
	1864. Heubnerova preradba izašla je u prijevodu i obradi Ivana Čačića u nakladi Jakića. 
	
	
	

	
	1879. drugo, prerađeno izdanje izašlo je u nakladničkoj kući Mučnjak i Senftleben (Čačićev prijevod je osuvremenio Ljudevit Tomšić.)
	
	
	

	
	1884. treće izdanje, kod istog nakladnika.
	
	
	

	
	Između 1883. - 1888. izašla je, jako skraćena Heubnerova preradba u prijevodu Mirka Tkaleca «sa 7 velikih bojadisanih slika», u nakladi Akademijske knjižare L. Hartman (Kugli i Deutsch) u knjižnici Spisi za mladež koju je uređivao Stjepan Basariček. 
	
	
	

	
	1892. Drugo, popravljeno izdanje izašlo je «sa 6 velikih slika». 
	
	
	

	
	Između 1896 - 1900. Treće izdanje priredio je Stjepan Basariček.
	
	
	

	1901. nakladnik Auer izdaje štokavsku preradbu Franje Bartuša (s 14 malih i šest velikih Zweigelovih drvoreza)
	
	
	1903. izlazi u Varaždinu u nakladi J. B. Stiflera kao prvi svezak u Knjižnici za mladež Robinzon Kruzoe ili čudesne sgode i nesgode brodolomom postradala čovjeka: prema prvomu i pravomu izvorniku s nova preradjeno za hrvatsku mladež.
	

	između 1902. i 1915. izašlo još jedno izdanje Bartuševog prijevoda «sa 6 velike i 14 manjih slika» 
	
	
	
	

	
	
	
	
	u Kuglijevoj nakladi prije 1922. Robinzon Kruzoe

	
	
	
	
	Iste ilustracije i tekst izlaze i u knjizi Iz bakinog pretinca. Knjižni blok samostalne slikovnice naprosto je ušiven u knjigu Iz bakinog pretinca zajedno s knjižnim blokovima slikovnica: Koliba strica Toma, Crvenkapica, Šeherezada, Tisuć i jedna noć te Ivicom i Maricom.

	Izdanje iz 1922. 
	
	
	
	

	
	
	
	
	1926. u nakladi Kugli 

Robinzon Kruzoe

	oko 1930. još jedna naklada tek jezično nešto izmjenjena «ilustrovano s 20 slika» i s omotnom ilustracijom Andrije Maurovića.
	
	
	
	

	
	
	kasnih dvadesetih. prijevod s engleskog Branke Horvat objavila je nakladna Knjižara Z. i V. Vasića
 u okviru nakladničkog niza Ilustrovana omladinska biblioteka
	
	

	
	
	
	
	tridesetih godina u nakladi Jadrana izlazi slikovnica Robinzon Kruzoe

	
	
	kasnih 1930.-tih izašlo je i drugo izdanje u Knjižari Radoslava Horvata. 
	
	

	
	
	1946. Srpsko kulturno – prosvjetno društvo Prosvjeta je u Zagrebu izdalo srpsko izdanje
 Robinson Kruso na ćirilici s ilustracijama V. I. Žedrinskog. Knjiga je izašla u okviru niza Dječja knjiga kao 4. knjiga u 1. kolu 
	
	

	
	
	
	1947. Nakladni zavod Hrvatske u okviru svoje Omladinske knjižnice izdaje preradbu, Korneja Čukovskog Život i čudnovati doživljaji pomorca Robinzona Kruzoa u prijevodu Borke Brkić i s ilustracijama Vladimira Filakovca.
	

	
	
	Gradišćanski Hrvati su za Božić 1951. izdali skraćenu verziju Defoeova Robinson. Roman je preradio Franjo Sučić. Desetak crteža je izradio akademski slikar J. Zehetmayer
	
	

	
	
	
	
	1953. objavljeno je popularno izdanje slikovnice Robinzon Kruzoe za koju je ilustracije napravio Vladimir Kirin a tekst priredio Gustav Krklec prema Defoevoj verziji priče

(Izdanju iz 1954. nakladnik je RVI) (1957. slikovnicu je izdao COLOR.) (1960. i 1962. nakladnik je Naša djeca.)

1954. tekst za slovensko izdanje napisao je Vlado Rape. 
1954. za srpsko, ćirilićno izdanje tekst je napisao Gustav Krklec no «Priredio (je) za srpsku decu Jovan Radulović».
1962. Naša djeca izdaje makedonsko izdanje u prijevodu Mane Manevskog

	
	
	Mladost 1954.
 izdaje u Pionirskoj knjižnici prijevod izvornog Defoeovog teksta prevoditelja Berislava Grgića. Knjigu je ilustrirao Dalibor Parać
	
	

	
	
	Grgićev prijevod s istim ilustracijama Mladost 1958. objavljuje kao 6. svezak u biblioteci Zmaj
	
	

	
	
	1962. Mladost izdaje isti prijevod kao 34. svezak biblioteke Jelen. Od 1962. do 1985. u biblioteci Jelen izašlo je dvanaest izdanja Grgićevog prijevoda:

(1. izdanje: 1962.) (2. izd.: 1963.) (3. izd.: 1968.) (4. izd.: 1972.) (5. izd.: 1974.) (6. izd: ?) (7. izd.: ?) (8. izd.: 1976.) (9. izd.: 1978.) (10. izd.: 1980.) (11. izd.: 1984.) (12. izd.: 1985.)
	
	

	
	
	
	
	1975. Naša djeca objavljuju slikovnicu Robinsona Crusoea preuzetu od nakladnika Pestalozzi-Verlag Erlangen. Tekst je priredila Nada Iveljić

1975. Naša djeca objavljuje slovensko izdanje koje je priredio Janko Moder.

	
	
	
	
	Nakladnik Marjan knjiga iz Splita priredio je 1998. hrvatsko izdanje slikovnice Robinson Crusoe. Ilustracije je napravio neki strani, nenavedeni ilustrator. Slikovnicu je uredila Lidija Šare

	
	
	Nakon toga je Grgićev prijevod izašao još dva puta u nakladi kuće Divič (1997. i 2001.)
	
	

	
	
	te u Mozaik knjizi 2002.
	
	

	
	
	U studenom 2004. Jutarnji list je u svojoj biblioteci također Grgićev prijevod Robinsona Crusoea.
	
	

	
	
	Matica Hrvatska je 1976. objavila bogato ilustriranu knjigu većeg formata s tri pustolovna romana koja je u skraćenom obliku prepričala Jane Carruth: Otok s blagom, Tri mušketira i Robinsona Cruzoea
	
	

	
	
	Školska knjiga 1986. izdaje prijevod Milana Crnkovića također s izvornog Defoevog teksta s ilustracijama Aleksandra Marksa. Još će izaći izdanja istog prijevoda 1993., 1996. te 2002.
	
	

	
	
	2006. prvi integralni prijevod na hrvatski prevoditeljice Ivane Belčić
	
	

	
	
	2008. i drugi integralni prijevod Snježane Veselice Majhut
	
	

	Σ = 6 izdanja

Σ = 2 naslova

	Σ = 6 izdanja
Σ = naslova
	Σ = 29 izdanja
Σ = 8 naslova 
	Σ = 2 izdanja
Σ = 2 naslova
	Σ = 15 izdanja
Σ = 10 naslova


� O tome što čini srž robinsonade i zašto se stvaraoci neprestano vraćaju na tu temu pog. Majhut: Robinson i Genoveva


� Kod nas je igrao pod naslovom Brodolom života. 


� Naime, putem prema Troji Filoktet je sa svojim lađama pristao na otoku Hrisu gdje ga je ugrizla zmija stvorivši ranu koja je širila tako nesnosan vonj da su njegovi vojnici odbili putovati dalje s njim. Tada je Odisej predložio da ga prepuste sudbini na pustom otoku. Filoktet je na otoku ostao punih devet godina. Antički autori (Sofoklo, Akcije) su se radije nego da pripovijedaju Filoktetov život na pustom otoku, usredotočavali na njegov sukob sa Odisejem koji ga je, saznavši za proročanstvo kako Troja neće biti osvojena bez Filoktetove pomoći, nagovarao da se vrati u borbu pod Trojom.


� U mitu o Adamu robinsonovska tema ne prebiva u čistom stanju već samo amalgamirana s drugim važnijim temama, primjerice, stvaranjem čovjeka.


� Naslov iz 1719 glasi: The Life and Strange Surprizing Adventures of Robinson Crusoe, of York, Mariner: who lived Eight and Twenty Years, all alone, in an un-inhabited Island on the Coast of America, near the Mouth of the Great River of Oroonoque; having been cast on Shore by Shipwreck, wherein all the Men perished but himself. With an account how he was at last as strangely deliver’d by Pyrates. Written by himself. London; Printed for W. Taylor at the Ship in Paternoster Row MDCCXIX


� A Cruising Voyage Round the World


� Riječ je o najvećem od tri otoka Juana Fernandeza smještenom oko 700 km zapadno od Valparaisa na čileanskoj obali.


� Selkirk je rođen 1676. Kao devetnaestogodišnjak bio je izveden pred sud zbog nedoličnog ponašanja u crkvi, ali je prije no što je bio kažnjen pobjegao na more. 1703. već je kapetan galije. Sljedeće godine pridružuje se piratskoj ekspediciji po vodstvom kapetana Williama Dampiera i s kapetanom broda Thomasom Stradlingom. 


	Nakon što su nekoliko mjeseci plovili po pacifičkoj obali južne Amerike pljačkajući gradove i brodove, odlučili su se vratiti u Englesku već zato što je i brod bio teško oštećen u borbama. Selkirk je prije obilaska rta Horn inzistirao da se brod popravi, no kapetan Stradking je to odlučno otklonio. U žestokoj svađi koja je slijedila Selkirk je odbio dalje ploviti inzistirajući da ga se ostavi na prvom kopnu. Kapetan je to jedva dočekao. Jednom na otoku, Selkirk je shvatio što je učinio te se pokajao i pokušao nagovoriti kapetana da ga primi nazad na brod, ali kapetan je to odbio. Kasnije je ipak izašlo na vidjelo da je Selkirk bio u pravu jer je brod uistinu potonuo i povukao na dno većinu posade. 


	Nakon dvije godine provedene na otoku, Selkirk je napokon ugledao brod te pojurio na obalu pozdravljajući spasitelje. Međutim brod je bio španjolski, te je zapucao na Selkirka koji je pobjegao i sakrio se, pa ga španjolska potraga nije uspjela pronaći. 


	Prihvativši Selkirka na brod, kapetan Rogers ga je učinio prvim časnikom broda i dao mu čak zapovjedništvo nad zaplijenjenom galijom. Dvije godine haračili su obalama Čilea i Perua da bi se vratili u Englesku 1711. Selkirkov dio plijena iznosio je 800 funti, što je u to vrijeme bilo pravo bogatstvo. 


	Kasnije se Selkirk vratio doma u Škotsku gdje se i oženio. Bio je priznat i slavan, ali nikada se nije uspio oporaviti od svog doživljaja, te su ga smatrali čudakom. Čak je i iskopao spilju u očevom vrtu koja ga je podsjećala na njegov boravak na pustom otoku. Na kraju, vratio se na more te umro od groznice na obali Afrike 1721. u svojoj 45. godini.


	Selkirk kao da svojim životom posvjedočuje snagu priče u kojoj je odigrao glavnu ulogu: on je morao stalno iznova proživljavati VERZIJE svog samotovanja na pustom otoku, samo što je u tim verzijama promijenjena scenografija pa je to umjesto pećine na otoku sada pećina u vrtu njegovog škotskog doma. 


� Neki tvrde kako ne samo što su se sreli u kući Demaris Daniel u Bristolu gdje je Selkirk iz prve ruke Defoeu ispričao svoje doživljaje, nego mu je Selkirk predao i svoje osobne bilješke.


� Defoe to naročito ističe u svom Predgovoru: «Priređivač vjeruje da je pripovijest koju imate pred sobom goli opis činjenica, nije u njoj ništa izmišljeno upravo zato što se sve doista zbilo onako kako je opisano…»


� U trećem dijelu Robinsona izašlom 1720. Serious Reflectiones …Of Robinson Crusoe: With His Vision Of The Angelick World Defoe uglavnom brani svoj prvi roman od kritičara i želi ga prikazati kao alegoriju ljudskog života. Putuje Azijom, stiže u Kinu, nastavlja od Pekinga do Arhanđelska te na putu upoznaje sibirske prognanike.


� Upravo je taj aspekt naglašen u filmu-robinzonijadi Cast Away. Noland (lik koji će se naći u robinsonovskoj situaciji) je zaposlen kao službenik Fed Ex-a, globalne kompanije koja se brine o brzoj dostavi paketa. On je naprosto kotačić koji se vrti u globalnom stroju nikada se ne pitajući za smisao njegova funkcioniranja niti za koncept vremena na kojemu se suvremeno poslovanje temelji, sve dok se igrom slučaja ne nađe u robonsonovskoj situaciji na pustom otoku.


� Samuel B. Allison: An American Robinson Crusoe: for American boys and girls, Educational Public Co., Boston, 1918.


� Jan Baukart: Marko Senjanin, slovenski Robinzon, Ljubljana, 1920.


� Mihovil Rastić svog junaka Ivana u dječjem romanu Ivanov tužni klanac iz 1938. naziva ličkim Robinzonom


� Fouinet: Le Robinson de douze ans, Pariz, 1824. ili Lemaire: Petit Robinson, Pariz, 1824.


� Emma, ženski Robinson, Stuttgart, 1837.


� Johann David Wyss: Švicarska obitelj Robinson, 1812.


� William Golding: Gospodar muha, 1954.


� U Vernovom Tajanstvenom otoku.


� U Gospodaru muha Williama Goldinga.


� Originalno prvi puta objavljena 1810. Schmidova Genoveva je prvo hrvatsko izdanje doživjela 1846. Otada pa do 1946. doživjela je brojna izdanja i bila vjerojatno najpopularnija dječja knjiga u Hrvatskoj. 


� Knjižicu je priredio Stjepan Širola, a izašla je u nakladi Ivana Sagana u Karlovcu. Cassauov Novi Robinzon izašao je 1929. kao sv. 60.-61. u Pripovijestima djeda Nike.


� Pa će u jednoj verziji Robinson boraviti na otoku 28 godina, u drugoj samo deset ili petnaest; u jednoj će biti Nijemac iz Hamburga u drugoj Englez a samo podrijetlom Njemac; u jednoj će vrativši se u Englesku naći roditelje već odavno pokopane a u drugoj će naći žive roditelje, itd.


� «Što je to s tobom, Anika?»-obrati joj se Pipi.-»Kako si ti to zamišljala brodolom? Pa što bi Robinson mogao ispričati da je poslije dva dana na njegov pusti otok stigao brod i odvezao ga kući. «Izvolite, gospodine Crusoe na brod pa da vas spasimo, okupamo, obrijemo i odrežemo nokte na nogama!» Posve sam sigurna da bi gospodin Crusoe pobjegao i sakrio se iza prvog grma. Jer, kad nekome napokon uspije da se dokopa pustog otoka, onda sigurno zaželi ostati na njemu barem sedam godina.» Lindgren 1973: 110


	Na pitanje čije se to priče o Robinsonu Pipi prisjeća u igri nije posve jednostavno odgovoriti. Pipi spominje ljame, karakteristične za Campeovu obradu a ne koze (u Defoeovom djelu): «kad mi se dogodi brodolom, uvijek ustrijelim poneku antilopu ili ljamu i jedem sirovo meso, no kako na ovom otoku sigurno nema niti antilopa niti ljama...»


� Truhelka 1929: str. 143-166


� Popularnost tog djela objavljenog 1812. bila je očito golema jer kada Tolstoj u Djetinjstvu opisuje igre kojima su se igrala aristokratska djeca u prvoj polovici 19. st. onda ističe kako su se najčešće igrali upravo Švicarskog Robinsona a ne Defoeovog.


-«Ne... dosadno je to» - reče Volodja lijeno se ispruživši na travu i žvačući lišće. – «Vječno Robinzona! Ako baš svakako želite, onda bolje dajte da pravimo sjenicu.» (...) Može biti i stoga što je već i suviše zrelo mislio, dok mu je uobrazilja bila preslaba da potpuno uživa igrajući se Robinzona. Ta se igra sastojala u predstavljanju scena iza «Robinson Suisse», što smo ga nedavno čitali. –«No, molim te... zašto nećeš da nam učiniš to zadovoljstvo?»-saletješe ga djevojčice.-«Ti ćeš biti Charles ili Ernest, ili otac – šta želiš?»-govoraše Katjenka (...) Tolstoj 1962


� Ova ocjena može nam donekle dočarati o kakvom se to uspjehu Defoeova djela radi tek kad se zna da je, primjerice, Campeov Robinson doživio preko 120 njemačkih izdanja. Švicarska obitelj Robinson također je polučila veliki uspjeh čim je izašla 1812. 


� Roman je moguće shvatiti i kao priču o izgubljenom sinu u koji je uklopljena jako proširena epizoda o boravku na otoku.


� Defoeovi prezbiterijanski stavovi zrcale se i u Cruseovim religioznim stavovima. Stoga nije samo Cruseova izoliranost uvjetovala njegovo okretanje Bibliji “bez učitelja ili instruktora” već, prije svega, njegova religijska uvjerenja.


� Dok se ne pojavi neki od izgubljenih primjeraka koji do danas nisu nađeni malo što se ima dodati faktografiji u članku Vladoja Dukata «Robinson Crusoe u hrvatskijem prijevodima» objavljenom 1903. u Nastavnom vjesniku. 


� U povodu 200 godišnjice Defoeove smrti. Dukat 1931.


� Na varaždinskom izdanju nije navedena godina objavljivanja knjige. Datiranje je preuzeto iz Građe za hrvatsku retrospektivnu bibliografiju knjiga 1835.-1940.


� Milan Crnković u sintetskom prikazu Robinson Crusoe Daniela Defoea izašlom u okviru edicije Biblioteka Ključ za književno djelo napisanom za metodičke ciljeve mogao je dati samo vrlo ograničen prikaz «nekih hrvatskih prijevoda Defoeovog Robinsona Crusoea» i «Campeovog Mlađeg Robinsona». (Crnković 1995)


� Mlajssi Robinzon iliti jedna kruto povolyna y hasznovita pripovezt za detczu od J. H. Kampe, iz nemskofga na horvatzki jezik prenessena po Antonu Vranichu szlavne biskupie zagrebechke massniku Vu Zagrebu pritizkano vu Czesz. Kraly. szlobodnoj Novoszelzkoj szlovotizki, 1796.


� Kraljevska sveučilišna knjižara Franje Suppana (Roberta Ferdinanda Auera) 


� Vranićev prijevod izašao je u dva dijela (270 stranica i 320 stranica), Bartuševa verzija ima samo 138 stranica. 


� Podatak naveden u Popisu vlastite naklade knjižare Lav. Hartmana (Kugli i Deutsch) iz 1896. str. 30.


	Zanimljivo, ista knjiga nije navedena u Popisu hrvatskih knjiga koje se dobivaju u knjižari Lav. Hartmana iz 1891. To objašnjava činjenica da je nakladnik Kugli i Deutsch kupio knjižaru Mučnjak i Senftleben 1894., pa tek od te godine prodaje i to izdanje Robinzona.


� Za vremensko smještanje ovog izdanja poslužili smo se s dva podatka: a) adresa nakladnika je „Ilica 4“ pa prema članku Majhut 2006. nakladnine s tom adresom smještamo između 1883. i 1889.; b) podatak o Tkalčevoj knjizi naveden je u popisu knjiga pridodanom Srdcu de Amicisa iz 1888. Dakle, između 1883 i 1888.


� Zanimljivo je da Tkalec u svojoj verziji prepravlja Heubnera (koji u tome dijelu doslovno slijedi Defoea) pa Robinson nije više rođen 1632. već se njegovo rođenje pomiče u 1660. g., godinu, kada je rođen Defoe. I svi ostali datumi u Tkalčevoj verziji korigirani su tako da Robinson isplovljava s otoka 1715. godine. Očita je namjera da se Robinsonov lik poistovijeti s Defoeom. Čudno nastojanje, ako se zna da je Heubnerova verzija (pa onda i Tkalčeva) pisana u trećem licu, a ne kao Defoeova u prvom.


� Podatak naveden u Popisu vlastite naklade knjižare Lav. Hartmana (Kugli i Deutsch) iz 1896. str. 36.


� Znamo to zato što se kao nakladnik navodi Hartman (Kugli) naziv koji je u upotrebi između 1902 i kraja 1. svj. rata.


� Zweigelovim drvorezima još je pridodano šest litografija u boji nekog drugog ilustratora.


� Za problematiku nultog popisa kod Kuglija pog. Majhut:2006 


� Ona zaslužuje također komentar. Iako se eksplicitno navodi da se radi o Campeovoj verziji slika prikazuje Robinsona kako prima Petkovo podčinjavanje neposredno nakon što ga je spasio iz ruku ljudoždera. Pri tome on drži pušku (kao da se radi o Defoeovoj priči) a ne koplje kako bi trebalo biti prema Campeovoj verziji.


� Iako je na primjerku slikovnice u NSK rukom napisana godina 1924. interni Kuglijev nakladnički broj slikovnice 519. nas upućuje da je naslov objavljen prije 1922. godine zato jer su svi naslovi s nakladničkim brojem manjim od 1213 objavljeni ili te ili prije te godine.


Slikovnica je izašla kao monografija, ali s identičnim slogom i kao dio knjige-kompilacije Iz bakinog pretinca (naklada Kugli). Knjiga Iz bakinog pretinca ima ove dijelove: Koliba strica Toma, Robinzon Kruzoe, Crvenkapica, Šeherzada, Ivo i Marica.


� Na omotu piše Knjižara Vasić (Vasić i Horvat)


� Odmah nakon drugog svjetskog rata 1946. Srpsko kulturno – prosvjetno društvo Prosvjeta je u Zagrebu izdalo srpsko izdanje Robinson Kruso na ćirilici s ilustracijama V. I. Žedrinskog�. Knjiga je izašla u okviru niza Dječja knjiga kao 4. knjiga u 1. kolu i ima 150 stranica. Ime prevoditelja kao niti jezik s kojeg je knjiga prevedena nisu navedeni.


	To Prosvjetino izdanje doslovno je preuzeto beogradsko izdanje Izdavačkog i knjižarskog preduzeća Geca Kon (viđeno je 2. izdanje iz 1934.). Isti je i urednik: Ž. Vukadinović.


� Franjo Sučić (priredio): Robinson: Božićnica 1951.: Dar našoj dici, Beč, 1951., Hrvatsko nakladno društvo, knjiga 11. 


� Na naslovnoj stranici pogrešno otisnuto «1953».


� Brojnosti budućih izdanja Robinsona Crusoea svakako je vjetar u leđa dala činjenica da je Defoeov roman ušao u obveznu školsku lektiru za 5. razred osnovnih škola. (Bendelja 1968: 29)


� (1. izdanje: 1962.) (2. izd.: 1963.) (3. izd.: 1968.) (4. izd.: 1972.) (5. izd.: 1974.) (6. izd: ?) (7. izd.: ?) (8. izd.: 1976.) (9. izd.: 1978.) (10. izd.: 1980.) (11. izd.: 1984.) (12. izd.: 1985.)


� Urednica je Nada Rončević.


� Predgovor je napisao Antun Pavešković, a ilustrator je Tomislav Tomić.


� Nakladnik je Globus media a nakladnički niz je Lektira popularni klasici sv. 17.


� Carruth je prepričala Defoeovog Robinsona.


� 2. dopunjeno izdanje, 238 stranica


� 3. dopunjeno izdanje, 238 stranica


� 4. dopunjeno izdanje, 332 stranice; pogovor s naslovom Protestantska etika i duh realizma napisao je Tomislav Brlek; tekst je metodički obradila Ana Mesić.


� Daniel Defoe: Robinson Crusoe: Integralna verzija; Zagreb, Zagrebačka stvarnost, Biblioteka Učilišno štivo: lektira. Urednica je Sandra Belčić. Za knjigu koja želi biti integralna verzija bilo bi dobro da je barem negdje spomenut (u predgovoru ili u životopisu pisca) i potpuni, originalni naslov Defoeova djela. Zatim, trebao bi biti preveden i Defoeov predgovor u kojemu se on predstavlja kao puki priređivač Crusoeovog rukopisa. I napokon, bilo bi dobro kad se već radi o knjizi namijenjenoj školskoj lektiri da se kažu i dvije tri riječi o hrvatskoj recepciji Robinsona. 


� U originalnoj Campeovoj obradi prezime našeg junaka je Robinson, a ime Crusoe. Dakle, naslov ove slikovnice to nije uzeo u obzir.


� Slikovnica ima samo 4 lista. Od toga su na cijeloj stranici: dvije ilustracije u boji, a dvije crno bijele. 


� Građa za hrvatsku retrospektivnu bibliografiju knjiga 1835.-1940. To bi onda značilo da je slikovnica izašla prije 1940. 


� Tekst za slovensko izdanje napisao je Vlado Rape. Za srpsko, ćirilićno izdanje tekst je napisao Gustav Krklec no «Priredio (je) za srpsku decu Jovan Radulović».


� (Izdanju iz 1954. nakladnik je RVI) (1957. slikovnicu je izdao COLOR.) (1960. i 1962. nakladnik je Naša djeca.) Naša djeca izdaje 1962. za makedonsko tržište Robinzon Kruso u prijevodu Mane Manevskog


� Isti nakladnik Naša djeca 1975. objavio je i izdanje za slovensko tržište za koje je tekst priredio Janko Moder pod naslovom Robinzon Crusoe.


� Na žalost, nisam mogao provjeriti nalazi li se taj kraj i u njemačkom predlošku.


� Daniel Defoe: Robinson Crusoe, Split, Marjan knjiga, 1998. Autorska prava za hrvatsko izdanje kupljena su od nakladnika The World.


� Zadnji puta je vlasnik naklade Mlajsseg Robinzona Franjo Župan (Suppan) oglasio u knjizi Baron Franjo Trenk i njegovi panduri Luke Ilića Oriovčanina iz 1845.


� Upravo je prevoditeljica Branke Horvat vjerojatno i priređivač skraćene preradbe Robinsona. U svakom slučaju, Branka Horvat je prevodeći Toma Sawyera roman sama skratila i priredila za izdavanje.


� Jedan naslov je isti i kod Dukata i kod Majhuta.


� Na omotu piše Knjižara Vasić (Vasić i Horvat)


� To je izdanje doslovno preuzeto beogradsko izdanje Izdavačkog i knjižarskog preduzeća Geca Kon (viđeno je 2. izdanje iz 1934.). Isti je i urednik: Ž. Vukadinović.


� Na naslovnoj stranici pogrešno otisnuto «1953».


� svaki prijevod ili ono što Dukat zove preradbom tretira se kao novi naslov





